Com afecten les mesures de suspensió de l'activitat lectiva presencial al curs acadèmic 2019-2020?
Les onze universitats presencials han adaptat l'activitat lectiva a la modalitat en línia i l'activitat docent continua.
No obstant això, es continua treballant per millorar i ajustar a aquest nou context general el conjunt de processos i estratègies d'ensenyament-aprenentatge en curs així com el conjunt de les diverses eines i recursos tecnològics de suport.
Podeu consultar l'activitat docent i els recursos en línia de les universitats catalanes en aquest enllaç.
Després de Setmana Santa totes les activitats lectives s'han reprès en modalitat no presencial i així continuaran almenys fins al maig, a l'espera de l'evolució de la pandèmia i de les mesures que calgui aplicar per a la seva contenció i que dictaran les autoritats competents.
En aquest sentit, els campus estan a l'espera que es pugui fer algun tipus d'activitat presencial més endavant, a partir de juny, i sempre que l'evolució de la situació actual ho permeti.
Com puc saber com afecta la modalitat en línia a les assignatures que estic cursant?
Les universitats presencials han adaptat l'activitat lectiva a la modalitat en línia.
En tots els casos, us recomanem que consulteu la vostra universitat sobre les mesures adoptades per a cada assignatura ja que cada centre s'encarrega de l'actualització de la guia docent corresponent.
Es mantenen els terminis del calendari acadèmic d'aquest curs?
Com a norma general i sempre que sigui possible, es mantindrà el calendari acadèmic previst per al curs 2019-2020.
La teva universitat podrà adaptar el aquest calendari amb una certa flexibilitat de forma excepcional per a assignatures, treballs finals de grau i màster, pràctiques externes que no s'hagin pogut adaptar en format en línia i i per als estudiants de darrer curs acadèmic.
Aquest ajustament es durà a terme sempre que sigui possible abans que finalitzi l'any 2020 i no comportarà cap despesa addicional per a l'estudiantat.
On quedarà constància d'aquests canvis de calendari?
Les modificacions que s'efectuïn en el marc de les pràctiques externes, els TFG i TFM, i calendari acadèmic així com el tipus d'avaluació han de quedar reflectides en el document d'adaptació de les guies docents que serà pública per a tots els estudiants implicats, i que serà inclosa en els posteriors informes de seguiment de les titulacions.
Com pot afectar al meu assoliment de continguts i competències el fet d'estar seguint el curs de manera no presencial?
L'assoliment de continguts i competències és gradual i no exclusiu d'un període lectiu.
Per aquest motiu, aquest procés no té perquè veure's afectat per la interrupció temporal de la docència presencial atès que pràcticament totes les competències es poden adaptar temporalment a un context no presencial.
Així mateix, en les propostes d'adaptació tant de la docència com l'avaluació no presencial que està adoptant el sistema universitari català hi ha una implicació directa de l'Agència per a la Qualitat del Sistema Universitari de Catalunya.
Per què no s'aposta per la total sincronia de la docència en la modalitat virtual?
En aquest sentit es recomana prioritzar la sincronia amb el docent per a l'intercanvi de dubtes i impressions, mentre que es millor impartir continguts en sessions gravades i asincròniques.
Això també permet més fàcilment vetllar perquè la docència en línia sincrònica s'imparteixi en horaris que siguin compatibles amb un confinament que en la majoria dels casos es produeix en família.
La combinació de sincronia i asincronia permet la flexibilitat i la viabilitat en les activitats que impliquen el contacte entre professor i estudiant, així com plantejar estratègies que siguin el màxim d'inclusives possible per poder atendre a la major diversitat d'estudiants.
Caldrà repetir el curs acadèmic?
Ningú que segueixi el curs universitari el perdrà.
El sistema universitari català disposa de documents marc per adaptar, en virtut de l'autonomia de cada centre i de la tipologia de cada assignatura, els processos d'avaluació, així com les pràctiques, els treballs de final de grau i màster, dins del calendari acadèmic.
Totes aquestes mesures asseguren el mínim impacte d'aquestes circumstàncies en els aprenentatges del col·lectiu d'estudiants, així com per garantir –per part de les universitats– que l'estudiantat que hagi adquirit els coneixements superarà el curs acadèmic.
Com es farà l'avaluació de manera no presencial?
El sistema universitari català ha acordat proposar al professorat quatre formats d'avaluació no presencial: Aquests formats no suposen un imperatiu a seguir necessàriament al peu de la lletra en el sentit que poden ser combinats, ampliats o modificats en funció de la casuística de cada assignatura o matèria.
Concretament, es proposen els formats de prova objectiva-tipus test, el de prova de desenvolupament per escrit, el de prova oral, i el de desenvolupament de casos pràctics individuals o en grup.
Pots ampliar aquesta informació en aquest enllaç.
En què consisteix el format de prova objectiva-tipus test?
Consisteix en un qüestionari de Moodle/Blackboard/Google Classroom /SWAD/DokeOS o altres eines pròpies de cada universitat, que s'autogenera seleccionant un determinat nombre de preguntes del banc de preguntes creades prèviament i segons determinades condicions que es poden especificar.
En què que consisteix el format de prova de desenvolupament per escrit?
Consisteix en una prova de desenvolupament per escrit que es pot elaborar mitjançant qüestionaris de Moodle/Blackboard/Google Classroom /SWAD/DokeOS o altres eines pròpies de cada universitat com a preguntes de resposta oberta o bé com una activitat lliurant-la directament en format PDF.
Com està recollit que es pugui desenvolupar el format de prova oral?
Aquest format concep proves en què l'estudiantat respon a determinades preguntes oralment.
Poden plantejar-se tant de forma sincrònica (en connexió per videoconferència amb el professor), com en modalitat asincrònica (enregistrament previ per part de l'estudiantat).
Com es plantegen les proves en format de desenvolupament de casos pràctics individuals o en grup?
Es plantegen com unes proves en què l'estudiantat realitza treballs, exercicis, infografies, etcètera sobre casos pràctics de manera individualitzada o en grup.
Quin tipus d'avaluació es recomana en matèries amb grups petits d'estudiants (40 persones o menys)?
Aquestes assignatures s'articulen un procés actiu d'avaluació continuada.
Per aquest tipus de matèries la migració a la modalitat d'avaluació en línia no planteja majors dificultats que haver de planificar els últims lliuraments o activitats d'avaluació des d'un format a distància.
Quina recomanació es fa per a les matèries amb un nombre d'alumnes important (més de 40 persones) i on les proves d'avaluació final suposen un percentatge significatiu de l'avaluació global?
Per aquests grups nombrosos de més de 40 persones, es recomana recórrer a un format de prova objectiva (tipus test) per avaluar els continguts teòrics de la matèria.
Estic cursant una matèria per a la quals l'avaluació és fonamentalment pràctica ja que necessita espais específics: instal·lacions esportives, laboratoris, tallers, etcètera.
En aquests casos s'haurien de valorar opcions alternatives no presencials d'avaluació.
Una opció d'avaluació en línia possible per a les assignatures amb pràctiques (no laboratori) com podrien ser activitats pràctiques de fisioteràpia o de Ciències de l'Activitat Física i l'Esport passaria perquè l'estudiantat s'enregistrés tot mostrant la tècnica i desenvolupament d'un determinat exercici.
En el cas d'assignatures que comportin pràctiques que inclouen laboratoris, una alternativa consistiria en l'estudi de casos.
Què puc fer com a estudiant per superar aquest curs no presencial?
En aquest context, els estudiants han de jugar un paper actiu en el seu procés d'aprenentatge perquè cal modificar rutines i actituds.
Amb l'acompanyament i suport de l'equip docent i el teu compromís i responsabilitat, no has de tenir majors dificultats en superar aquest curs serà per sempre recordat com el del Coronavirus, i que identificar a l'estudiantat d'aquest curs acadèmic com una generació capaç de superar grans dificultats.
Fins a la suspensió de l'activitat docent presencial, les meves qualificacions eren òptimes.
Canviarà això amb el canvi a la modalitat virtual?
En principi no hauria d'haver un canvi en aquestes qualificacions.
A més cal tenir en compte que el període que abasta de l'inici del confinament fins a l'estiu no suposa més de tres mesos de període lectiu i un semestre, com a màxim, de període d'avaluació.
Per tant, aquest període d'excepcionalitat té un pes relatiu i acotat.
Actualment, l'anomenada avaluació final no equival als antics exàmens finals on s'avaluava en un sol acte acadèmic el conjunt de l'assignatura.
En l'actualitat i majoritàriament, es tracta de proves que equivalen entre un 20% i un 40% de la nota final.
D'aquesta manera, l'avaluació continuada dels resultats d'aprenentatge definits per a cada assignatura s'assoleixen de manera continuada al llarg del curs.
Què passa si encara tinc pendents pràctiques externes?
Com a criteri general, la teva universitat tractarà d'adaptar sempre que sigui possible les pràctiques externes a la modalitat no presencial.
En qualsevol cas, es vol assegurar que tots els estudiants acabin amb els mateixos resultats d'aprenentatge que haguessin obtingut amb un curs acadèmic habitual.
Si no fos possible adaptar les pràctiques a una modalitat no presencial, el centre les podrà reprogramar tan bon punt les autoritats sanitàries indiquin que ja sigui possible, sense que et suposi cap cost addicional.
Es diferenciaran les pràctiques de darrer curs de les de cursos anteriors?
El teu centre pot considerar una avaluació competencial global d'acord amb els criteris establerts pels centres en el cas d'ensenyaments amb pràctiques externes a tots els cursos o de manera seqüencial.
Sempre es vetllarà perquè els i les estudiants que segueixin el curs en cap cas no el perdin.
Perdré les pràctiques que ja havia començat en el moment del confinament?
Si les pràctiques externes s'han fet en un percentatge prou alt com per garantir que hagis adquirit les competències, podràs completar l'avaluació final de les pràctiques amb altres tipus d'activitat formativa, com per exemple projectes, memòries, entrevistes, etcètera.
Què passa si les pràctiques són d'una titulació professionalitzadora?
En el cas de les pràctiques de titulacions professionalitzadores és important tenir en consideració les recomanacions i propostes fetes per les conferències de degans i deganes.
Si estudio un grau àmbit sanitari, se'm convalida el voluntariat que estic fent per la COVID-19?
En el cas d'estudiants de Ciències de la Salut que han estat realitzant una pràctica professional, com a voluntaris i com personal sanitari, durant l'època de la pandèmia a les institucions sanitàries, les universitats podran plantejar reconèixer els resultats d'aprenentatge i competències que hi hagin assolit.
Què passa amb el pràcticum d'educació?
D'acord amb el Departament d'Educació, els pràcticums dels estudis de grau d'Educació i de màster de Secundària es podran continuar fent en modalitat no presencial, sempre que els tutors i els centres educatius ho vegin convenient
Puc fer pràctiques acadèmiques externes no curriculars?
Sempre que no es puguin mantenir en format telemàtic, l'opció més adequada és la suspensió temporal de les pràctiques acadèmiques externes no curriculars i el seu trasllat en un altre moment acadèmic.
Quina serà la fórmula d'avaluació per les assignatures de Treball de Final de Grau (TFG) i Treball Final de Màster (TFM)?
Les fórmules d'avaluació del TFG/TFM proposades s'inspiren en la metodologia de la Universitat Oberta de Catalunya (UOC) i s'articulen entorn a tres opcions bàsiques: una presentació i defensa del TFG/TFM asíncrones; una presentació i defensa del TFG/TFM síncrones; o una presentació asíncrona i defensa síncrona del TFG/TFM.
Trobaràs explicades en detall aquestes tres propostes en aquest enllaç.
A què es refereix la sincronia i l'asincronia?
De forma sincrònica es refereix en connexió en temps real per videoconferència, mentre que en modalitat asincrònica és l'enregistrament previ per part de l'estudiantat.
El Treball Final de Grau (TFG) i el Treball Final de Màster (TFM) s'hauran de presentar en el termini del calendari acadèmic fixat abans de la situació d'emergència per la COVID-19?
Amb l'objectiu de facilitar la seva presentació i defensa en format virtual dins el curs 2019-2020, es reforçarà l'acció tutorial per tal d'adequar i flexibilitzar l'elaboració del treball a les condicions d'accés a la informació o a la realització de la part experimental d'aquest en les condicions actuals.
No obstant això, i si és necessari, les universitats podran proposar una ampliació en els terminis de presentació i defensa dels treballs, sense cost addicional per l'estudiantat.
Com es preveu el pròxim curs universitari 2020-2021?
El Govern i les universitats catalanes preveuen un model híbrid de docència presencial i virtual per al curs 2020-2021 com a conseqüència del període d'excepcionalitat causat per la COVID-19.
Per aquesta raó, s'ha acordat un document marc sobre les mesures acadèmiques a prendre durant aquest període d'excepcionalitat per garantir la qualitat dels ensenyaments i mantenir l'equitat del propi sistema universitari, així com preveure els diferents escenaris que poden donar-se a curt i mig termini.
Les mesures acadèmiques per al curs 2020-2021 preveuen que, almenys, durant la primera meitat del curs es desenvolupi una presencialitat restringida condicionada per l'aplicació del distanciament obligatori a les aules, en els passadissos i als espais comuns.
En aquest sentit, s'ha acordat definir un model de docència mixta o híbrida que combini la presencialitat a les aules amb entorns no presencials o virtuals.
Pots consultar el document complet clicant aquest enllaç.
Com es farà l'adaptació a la docència?
El concepte de docència mixta que apliquin les universitats catalanes s'ha de traduir, en la pràctica, en la millor combinació possible de les qualitats d'una bona formació presencial i els beneficis d'una formació en línia.
En aquest sentit, s'assegura que qualsevol possible escenari de model de docència híbrid ha de garantir que els estudiants obtinguin els resultats d'aprenentatge desitjats.
A més, les activitats formatives que s'adoptin s'han d'aplicar a tot l'alumnat d'un mateix títol per igual per garantir-ne l'equitat, tal i com recull el document Orientacions per a l'adaptació de les titulacions universitàries en períodes d'emergència sanitària i excepcionalitat: implantació, desenvolupament i acreditació, aprovat per la Comissió d'Avaluació Institucional i de Programes (CAIP) d'AQU Catalunya.
Per a l'organització del curs 2020-2021 es tindrà molt en compte l'experiència del segon semestre del curs actual en aspectes com ara l'avaluació, les pràctiques externes i els treballs de fi de grau (TFG) i de màster (TFM) i les recomanacions ja contingudes en el document Acords i recomanacions del sistema universitari de Catalunya per a la finalització del curs 2019-2020.
Com es farà l'activitat presencial?
Pel que fa a l'activitat presencial, se seguiran les mesures de protecció i organitzatives per evitar la generació de riscos en la propagació de la infecció de la COVID-19 establertes en el Pla sectorial d'universitats aprovat pel PROCICAT.
Aquest Pla preveu mesures a nivell general (distància física, ús de mascareta, priorització de videoconferències per evitar desplaçaments); de material i equips de protecció; per als edificis, espais, instal·lacions i equipaments; protocols de neteja i desinfecció; de caràcter sanitari i de prevenció; específiques en aules i laboratoris; en espais d'ús compartit (sales d'estudi, biblioteques, sales d'acte, menjadors i similars); al serveis higiènics; i en altres serveis (bars, restaurants, instal·lacions esportives, aparcaments, etcètera).
Trobareu més informació detallada en el següent apartat de mesures de protecció i organitzatives d'aquestes FAQs.
Quines propostes d'avaluació, de TFG, de TFM i de pràctiques extremes es recomana en aquest model híbrid?
En el cas de l'avaluació, s'aposta pels processos d'avaluació contínua ja que, entre d'altres, es considera que aquest tipus d'avaluació ajuda a l'estudiant a fer un procés d'aprenentatge gradual, el reorienta i el guia en l'assoliment de competències.
Pel que fa als TFG I TFM i a les pràctiques externes es consideren vigents les recomanacions realitzades i aplicades durant el segon semestre del curs actual i, en tot cas, es recomana reprogramar les pràctiques externes d'últim curs acadèmic en períodes no afectats per la pandèmia per tal que l'alumnat les pugui realitzar en la forma prevista inicialment.
Per a la resta, assignar-les a entitats i centres on el teletreball estigui implantat o virtualitzar totes les activitats possibles com l'assistència a reunions (d'empreses, de seguiment de projectes, de presentació de resultats, etcètera) o les activitats d'observació (judicis, conferències, etcètera).
Quin és el criteri per a les pràctiques en centres sanitaris i educatius
Pel que fa a les pràctiques en centres sanitaris, s'ha subscrit un acord amb el Departament de Salut per tal de coordinar al màxim les decisions respecte al desenvolupament d'aquestes pràctiques per minimitzar l'afectació entre l'estudiantat.
Concretament, es prioritzararà el format presencial en les pràctiques dels estudiants de grau.
En cas de manca de capacitat dels centres sanitaris docents, s'analitzarà la possibilitat de derivar les pràctiques a altres centres del SISCAT (Sistema Sanitari Integral d'Utilització Pública).
Si finalment, hi ha prou capacitat, s'incorporaran a les pràctiques als estudiants de màster oficial, doctorat, i títols propis, entre d'altres.
I en el cas de les pràctiques en centres educatius?
L'acord subscrit amb el Departament d'Educació per tal de coordinar al màxim les decisions respecte al desenvolupament d'aquestes pràctiques i minimitzar l'afectació entre l'estudiantat, recull que es farà l'habitual sistema d'assignació de pràctiques tenint en compte les pendents del segon semestre del curs 2019-2020 i es dissenyaran tenint en compte els tres escenaris possibles amb el que treballa Educació: normalitat i presencialitat absoluta, presencialitat condicionada i confinament.
En tots tres escenaris, s'implicarà als estudiants amb les pràctiques assignades.
Sabré de manera detallada com es desenvoluparan les assignatures en les que em matriculi?
Sí, s'ha acordat que, abans de la matrícula del curs 2020-2021, tots els estudiants disposeu dels plans d'aprenentatge de cadascuna de les assignatures que inclouran informació sobre les metodologies docents i els sistemes d'avaluació.
També es tindran en compte les necessitats socials dels estudiants per pal·liar els efectes de la bretxa digital.
Aquest model híbrid afectarà el calendari del curs 2020-2021?
Les universitats catalanes mantindran el calendari 2020-2021 tal com està previst en totes les titulacions i cursos, preveient en tot cas la possibilitat d'endarrerir l'inici de curs per als estudiants de nou accés i, alhora, tenint cura dels estudiants que accedeixen al sistema mitjançant la segona convocatòria de la Prova d'Accés a la Universitat (PAU), per tal que puguin seguir el curs amb normalitat respecte als que hi van accedir en la convocatòria de juny.
Per a més informació sobre els criteris marc que utilitzaran les universitats catalanes per a l'adaptació al model de docència mixta el pròxim curs 2020-2021 podeu consultar el document Mesures acadèmiques per al curs 2020-2021 de les universitats catalanes.
M ESURES DE PROTECCIÓ I ORGANITZATIVES
Què és el Pla sectorial d'universitats?
El Pla sectorial d'universitats estableix (a l'empara del DECRET 63/2020 de 18 de juny i de la Resolució SLT 1429/2020) mesures bàsiques de protecció i organitzatives en l'àmbit d'universitats per prevenir el risc de transmissió i afavorir la contenció de la infecció per SARSCoV-2, i regula les condicions per al desenvolupament d'activitats acadèmiques durant l'etapa de la represa al territori de Catalunya en el marc de la crisi sanitària vigent provocada per la COVID-19.
El pla sectorial d'universitats s'aplicarà a tots centres que integren el sistema universitari de Catalunya.
Ha entrat en vigor un cop aprovat pel Govern el passat 29 de juny i continuarà vigent fins que es mantingui activat el Pla d'actuació del PROCICAT per a emergències associades a malalties transmissibles emergents amb potencial alt risc.
Quina distància interpersonal s'aplicarà en les aules, laboratoris docents i de recerca i altres espais tancats de les universitats?
La distància física interpersonal de seguretat s'estableix en 1,5 m en general.
L'aforament ve donat per l'equivalent a un espai de seguretat de 2,5m2 per persona.
La distància no pot ser inferior a 1 metre entre persones sense contacte habitual a espais tancats, excepte en les pràctiques que així ho requereixin.
Quan és obligatori l'ús de la mascareta?
En el cas que no es pugui mantenir la distància de seguretat d'1,5 m entre persones és obligatori l'ús de mascareta, excepte en el cas que es faci ús de mampares o similars, moment en el qual, no seria obligatori l ́ús de les mascaretes, s'ha de portar un registre dels assistents potencials i s'han de preveure mesures de circulació dels assistents.
En la resta de casos, la mascareta serà sempre obligatòria:
Hi ha excepcions a l'ús de la mascareta per motius de salut?
Sí, s'exceptua l'ús de mascaretes en persones que presentin dificultats respiratòries que es pugui veure agreujada per la utilització de la mascareta o quan pugui provocar una alteració conductual.
Es poden fer reunions presencials?
S'haurà de prioritzar la videoconferència per a reunions que hagin de comportar desplaçaments entre els campus.
Els viatges a l'estranger s'hauran de motivar i ser autoritzats, evitant zones de risc.
Pel que fa a la mobilitat entrant s'aplicaran els criteris que marquin les autoritats sanitàries.
Quines mesures d'higiene estan previstes?
Es prioritza el rentat de mans, i quan aquest no sigui possible s'utilitzarà el gel hidroalcohòlic per a la higiene de les mans a les entrades dels edificis, biblioteques, sales d'estudi, sales d'actes i menjadors/ofici.
Es disposarà de productes desinfectants i dispensadors de paper per a superfícies de treball a tots els espais compartits, i hauran d'estar a disposició del personal i en llocs visibles.
Es posaran mesures de seguretat a consergeries, mostradors i punts d'atenció al públic, com poden ser mampares de separació transparent.
Quines mesures s'apliquen dins els espais comuns dels edificis?
Entre altres mesures, s'evitarà sempre que sigui possible compartir materials i que els equips (ordinador, telèfon, etc.) i el material auxiliar de treball (grapadores, bolígrafs, etc.) no siguin d'ús individualitzat.
Està prohibit beure directament a les fonts d'aigua i es recomana disposar de contenidors específics en els espais comuns dels edificis per a la recollida de residus derivats de les mesures de protecció individual (mascaretes, guants, paper d'un sol ús).
Les persones vulnerables a la COVID-19 poden tornar a la feina presencial?
Les persones vulnerables a la COVID-19 podran tornar a la feina sempre que la seva condició clínica estigui controlada i ho permeti, i mantenint les mesures de protecció de manera rigorosa.
En cas de dubte, i a petició de la persona interessada, la unitat de salut laboral del servei de prevenció de riscos, avaluarà la seva situació des del punt de vista del risc d'infecció per coronavirus i emetrà un informe sobre les mesures de prevenció, adaptació del lloc i protecció necessàries.
Tota la informació està disponible en el Pla sectorial d'universitats
Quan tindrà lloc la PAU de setembre?
El nou calendari aprovat per a la realització de la Prova d'Accés a la Universitat - PAU 2020 en convocatòria extraordinària queda establert de la manera següent:
Quins són els horaris dels exàmens PAU de setembre?
Els podeu consultar a Canal Universitats.
Quin és el termini per a la matrícula de la PAU de setembre?
Donades les circumstàncies excepcionals actuals, els terminis per matricular-se a la convocatòria extraordinària de la PAU 2020 de setembre seran els mateixos per als alumnes de matrícula lliure (els que us presenteu per pujar nota, els provinents de sistemes educatius estrangers o d'anys anteriors) i per als de segon de Batxillerat i Cicles Formatius de Grau Superior (CFGS).
Així, si us voleu presentar a la convocatòria extraordinària de la PAU 2020 podreu formalitzar la matrícula des del 9 fins al 14 de setembre, ambdós inclosos.
Com queda la resta del calendari en relació amb la PAU i la Preinscripció universitària del setembre?
El calendari de resultats, preinscripció i assignacions el podeu consultar a Canal Universitats.
On puc fer els tràmits per matricular-me a les PAU del setembre?
Tots els tràmits de matriculació a les PAU es fan telemàticament al portal d'accés a la Universitat
Quan es farà la Prova d'Aptitud Personal (PAP) per als graus en Educació en convocatòria extraordinària?
La Prova d'Aptitud Personal (PAP) per accedir als Graus en Educació Infantil i en Educació Primària en convocatòria extraordinària es farà el 18 de setembre.
La matrícula es pot fer del 9 al 14 de setembre, ambdós inclosos.
Hi haurà convocatòria extraordinària sempre que el centre tingui places vacants per a la convocatòria de setembre.
El termini per a la matrícula serà el 8 i 9 d'octubre
O n puc fer els tràmits relacionats amb l'accés a la universitat?
Tots els tràmits relacionat amb l'accés a la universitat es fan telemàticament al portal d'accés a la Universitat
Què passa si he de fer un tràmit presencial?
L'Oficina d'Accés a la Universitat (Via Laietana, 2.
08003 Barcelona), atén per a tràmits o consultes de dilluns a divendres, de 9h a 14 h, mitjançant cita prèvia.
Tot i així, l'atenció es continua fent preferentment per via telemàtica ( Bústia de contacte ) i per via telefònica (mitjançant el telèfon 012 i els telèfons de l'Oficina d'Accés a la Universitat: 93 223 03 23 / 93 223 25 91).
Recordeu, també, que la presentació de documents es pot fer telemàticament a través del Portal d'accés a la universitat i mitjançant la petició genèrica del Registre electrònic de la Generalitat de Catalunya.
En cas que sigui necessària l'atenció presencial, cal tenir molt present la següent informació:
A Canal Universitats hi ha un apartat de preguntes freqüents dedicat a les PAU que t'ajudarà a resoldre els dubtes que puguis tenir.
També tenim vídeos explicatius al nostre canal de YouTube.
On puc consultar el calendari amb els diferents tràmits de les PAU que cal fer?
Al portal de Canal Universitats hi ha diferents apartats amb informació exhaustiva de tots els tràmits i qüestions referents a les PAU (calendari, preu matrícula, models exàmens anys anteriors, matèries d'examen, estructura de les proves, etc.).
També hi trobaràs informació sobre el procés de preinscripció, així com les beques i ajuts disponibles.Tota la informació és oficial i s'actualitza tan aviat es produeix un canvi.
On podem trobar la informació oficial i actualitzada?
Al Canal Universitats es pot consultar tota la informació oficial i actualitzada referent a l'accés a la universitat, calendaris, requisits, etc. També s'hi pot accedir a exàmens de la PAU d'anys anteriors, així com a l'eina de preparació i repàs per la prova Posa't a prova, entre altres.
On es poden fer consultes i plantejar dubtes?
Per qualsevol dubte o consulta en relació a l'accés a la universitat us podeu posar en contacte amb l' Oficina d'Accés a la Universitat.
D'altra banda, trobareu també la informació actualitzada en tot moment a les xarxes socials, als comptes oficials d'Universitats i Recerca:
En aquests comptes també podeu fer preguntes o plantejar dubtes.
Per a dubtes concrets relacionats amb el vostre curs acadèmic, us recomanem que consulteu la vostra universitat per conèixer les mesures adoptades en cada centre docent.
Com s'han adaptat els exàmens de la PAU a la situació creada per la COVID-19?
La comissió organitzadora de la PAU ha aprovat uns criteris de flexibilització que s'aplicaran als exàmens de les PAU davant l'excepcionalitat del moment que ha obligat a replantejar alguns aspectes relacionats amb les proves.
Aquesta adaptació no comporta en cap cas una reducció dels temaris que perjudicaria els estudiants atès que els centres de batxillerat són autònoms en el disseny i programació dels continguts.
Per aquest motiu s'ha optat per una flexibilització de l'optativitat ja existent en els enunciats dels exàmens.
Les proves seran més llargues amb aquesta adaptació?
El conjunt de la prova proposada s'haurà de realitzar en el temps de durada ja establert per completar cada examen.
L'adaptació o flexibilització en la tria entre opcions no comportarà allargar el temps de lectura dels enunciats i, per tant, el temps que es dedica a decidir les preguntes, problemes o qüestions a resoldre.
Els exàmens de la PAU seran molt diferents?
Justament s'ha volgut evitar un canvi radical en la tipologia dels exàmens i es mantindrà el model que professors i estudiants coneixeu i practiqueu.
Aquesta adaptació o flexibilització no s'ha fet de manera universal i homogènia, sinó que s'ha adequat a cadascuna de les 29 matèries.
Tots els canvis quedaran reflectits en els enunciats i quaderns d'examen que s'administraran durant la realització de les proves.
Com s'aplicarà la flexibilització en l'optativitat dels enunciats?
L'adaptació o flexibilització dels enunciats suposa la possibilitat "d'aixecar barreres" allà on la tria de preguntes es fa entre opcions tancades o adaptar el nombre de qüestions, exercicis i problemes a resoldre de manera que es pugui fer la tria, per exemple, entre el total de les preguntes.
Les faltes d'ortografia es tindran en compte en les proves on així ja està establert, i les preguntes amb resposta d'opció múltiple es corregiran amb els criteris habituals.
On puc trobar informació sobre l'opcionalitat de les matèries i el contingut de cada prova?
El conjunt de les matèries objecte d'examen s'agrupen en dos blocs en funció de l'estructura adoptada i d'acord amb la distribució de l'opcionalitat dels models d'examen: opcionalitat sobre el conjunt de l'examen; i opcionalitat sobre una part de l'examen.
La informació detallada sobre l'opcionalitat d'aquestes matèries i sobre el contingut específic de cada prova la podeu consultar en aquest enllaç.
MESURES DE PREVENCIÓ I SEGURETAT
S'han previst mesures de prevenció i seguretat durant la celebració de les proves d'accés a la universitat?
Sí, la comissió organitzadora de les proves d'accés a la universitat (PAU) ha previst mesures de prevenció i seguretat per prevenir el risc de contagi i evitar la propagació de la COVID-19.
Les mesures estan pensades per reduir, tant com sigui possible, la transmissió del virus entre tots els col·lectius implicats en les proves: alumnat, professorat i personal de suport.
Alguna d'aquestes mesures, aprovades pel PROCICAT, podria ser flexibilitzada, sempre amb l'autorització explícita de les autoritats sanitàries, segons sigui l'evolució de la pandèmia, però l'objectiu prioritari serà en tot moment garantir la màxima seguretat en el desenvolupament de les proves d'accés.
És obligatori l'ús de la mascareta durant les proves?
Els estudiants es poden treure la mascareta durant la realització de l'examen sempre que es mantingui la distància de seguretat d'1,5 metres.
La mascareta només es podrà treure un cop s'hagin repartit els enunciats i, un cop finalitzada la prova, s'ha de tornar a posar abans que recullin l'examen.
Una de les mesures previstes és que l'alumnat no podrà realitzar les proves d'accés a la universitat (extensible al professorat i personal de suport), si es troba en alguna de les situacions següents:
Què passa si no em presento a les PAU per tenir alguna simptomatologia compatible amb la COVID-19?
En el cas de l'alumnat, es garanteix que cada situació individual es resoldrà sense lesionar els interessos de l'afectat, tal i com es fa habitualment en les proves d'accés a la universitat (PAU).
Què succeeix si em trobo malament durant les proves?
Si durant el desenvolupament dels exàmens, alguna persona presenta simptomatologia compatible amb la COVID 19, s'haurà de contactar amb el centre d'atenció primària més proper, o bé contactar amb el 112, per tal que personal sanitari es desplaci al centre docent i realitzi una valoració de la persona afectada.
En el cas dels estudiants, de nou, aquesta situació, en cap cas, afectarà el seus interessos en allò que fa referència a l'accés i l'admissió a la universitat.
Cal portar alguna solució o gel hidroalcohòlic per rentar-se les mans?
No cal portar de casa una solució hidroalcohòlica.
S'ha previst la distribució de 2.500 litres de solució hidroalcohòlica en el conjunt de les seus d'examen que, enguany, estaran repartides en 59 poblacions (enfront de les 22 habituals), arreu del territori.
En accedir al centre i a les aules, així com en sortir-ne, tothom s'haurà de fregar les mans amb solució hidroalcohòlica, i cada vegada que s'intercanviï un paper o qualsevol objecte amb una altra persona.
Els vigilants d'aula encarregats de repartir els exàmens, s'hauran de fregar les mans amb solució hidroalcohòlica abans i després de repartir els exàmens.
L'alumnat no podrà intercanviar estris d'escriure ni cap altre material.
En cas que sigui imprescindible, caldrà que ho demanin al vigilant d'aula que els hi facilitarà després d'haver-lo desinfectat amb solució hidroalcohòlica.
Quina distància de seguretat cal mantenir amb altres persones?
L'ocupació de les aules es determinarà, si no hi ha altres mesures addicionals, mantenint la distància interpersonal de seguretat de dos metres radials.
per a totes les proves el lloc d'examen que li sigui assignat el primer dia, i dipositar els
objectes personals (motxilles i altres) en l'espai interpersonal de seguretat situat darrere seu, i si no és possible, al de davant seu.
Puc sortir de l'aula un cop finalitzat l'examen?
Durant l'examen no es podrà sortir de l'aula fins que no hagi transcorregut una hora des de l'inici de la prova i prèvia autorització del professor encarregat de l'aula.
Un cop exhaurit el temps d'examen, l'alumnat haurà d'esperar assegut en el seu lloc fins que li sigui recollit l'examen per sortir de l'aula.
Les zones d'espera i descans se situaran preferentment a l'exterior o en espais oberts, evitant les aglomeracions i mantenint la distància de seguretat.
Els recorreguts, les aules i els lavabos estaran degudament senyalitzats, juntament amb recordatoris d'actituds responsables, i els passadissos només podran ser ocupats en el moment d'accedir a les aules.
L'alumnat haurà d'abandonar la seu del tribunal un cop hagi finalitzat els exàmens de cada dia.
Puc dur aigua i menjar a les proves?
Sí, s'aconsella que alumnat, professorat i personal de suport porti aigua i menjar, perquè cal tenir en compte que, si n'hi ha, les màquines expenedores de begudes i aliments estaran desactivades i les fonts d'aigua, precintades, atès que poden ser un possible focus de contagi si no s'utilitzen correctament.
Sí, però l'ús dels ascensors es limitarà a una persona, i si escau, a l'acompanyant, i amb mascareta.
Només se'n farà ús si és estrictament necessari sinó es farà ús de les escales de forma preferent.
Podré fer ús dels lavabos durant les proves?
Sí, els lavabos disposaran de sabó desinfectant, per al rentat de mans, gels hidroalcohòlics o desinfectants amb activitat virucida i disposaran de tovalloles de paper d'un sol ús.
L'ocupació de la zona comuna dels lavabos es determinarà sempre mantenint la distància interpersonal de seguretat de dos metres, si no hi ha altres mesures addicionals.
La mascareta serà d'ús obligatori en els lavabos, atès que es tracta d'un espai tancat.
Cal que l'estudiantat que vulgui fer una estada de mobilitat a les universitats de Catalunya segueixi les orientacions de la seva universitat d'origen i que consulti la informació relativa als programes de mobilitat que ofereixen les universitats catalanes per al curs 2020-2021, curs en el qual algunes universitats han mantingut els seus programes de mobilitat per al primer semestre i d'altres els han programat per al segon.
El Consell Interuniversitari de Catalunya (CIC) ha donat i continuarà donant suport a les universitats en el procés d'internacionalització i en la col·laboració permanent per afrontar els reptes que planteja la situació de pandèmia a tot el món.
Et recomanem contactar amb les oficines, unitats o serveis de relacions internacionals del centre o de la universitat on estàs estudiant perquè t'ajudin a resoldre els dubtes i els tràmits que hagis de fer.
Sóc estudiant d'una universitat de Catalunya i estic fent una estada a l'estranger.
Els estudiants desplaçats han d'actuar segons el que indiqui la universitat d'acollida i les autoritats sanitàries locals.
No obstant això, si estàs fent un Erasmus i necessites suport en alguna qüestió específica, et recomanem que et posis en contacte amb la teva universitat d'origen o amb les oficines, unitats o serveis de relacions internacionals del centre o de la universitat d'acollida.
També que informis l'ambaixada espanyola del país on et trobis.
Al web Study In Catalonia trobareu informació actualitzada sobre temes de mobilitat internacional.
Sóc investigador/a FI/BP i se m'acaba contracte en plena situació de confinament.
En relació amb la pròrroga dels contractes FI i BP, contemplada en la disposició addicional 13 del Reial decret llei 11/2020, de 31 de març (ES), davant la situació d'emergència sanitària per COVID-19; la Secretaria d'Universitats i Recerca comunica que, mitjançant l'Agència de Gestió d'Ajuts Universitaris i de Recerca (AGAUR), compensarà les universitats i centres de recerca de Catalunya que prorroguin els contractes en els termes que estableix el Reial decret.
On puc trobar la informació oficial i actualitzada sobre les diferents convocatòries?
Disposeu d'un apartat específic i permanentment actualitzat sobre els terminis de les diverses convocatòries de contractacions, beques i ajuts a l' espai web sobre afectacions de la pandèmia de Covid-19 sobre el sistema de coneixement de Catalunya habilitat a la pàgina de la Secretaria d'Universitats i Recerca.
Així mateix, també podeu consultar els webs oficials de l' AGAUR i dels diferents programes i plans.
Sóc investigador/a i busco finançament per a un projecte de recerca relacionat amb el COVID?
A l'apartat de Finançament de l'espai web sobre informació en l'àmbit de coneixement en relació amb la COVID-19 trobareu una relació actualitzada de fons competitius i iniciatives de micromecenatge destinades a projectes de recerca en el diagnòstic, el tractament i l'epidemiologia de la pandèmia.
Sóc investigador/a i vull oferir la meva expertesa en projectes relacionat amb la COVID19?
Represento una institució de recerca o una empresa i vull oferir material o suport logístic relacionat amb la recerca o el tractament de la COVID19.